b"\n_START_ARTICLE_\nPeribsen\n_START_SECTION_\nIme in identiteta\n_START_PARAGRAPH_\nIme in identiteta kralja Peribsena sta predmet \xc5\xa1tevilnih razprav. Na pe\xc4\x8datih iz Abida in Elefantine je bolj poudarjeno bo\xc5\xbeanstvo A\xc5\xa1 kot Set, kar je nekatere strokovnjake privedlo do zaklju\xc4\x8dka, da Peribsenovo ime berejo A\xc5\xa1-Peribsen in ne Set-Peribsen._NEWLINE_Peribsen je bil edini vladar Starega Egipta, ki je uporabljal Setovo ime (Set-Peribsen). Naslavljal se je z Gospodar Gornjega in Spodnjega Egipta, ki je bil obi\xc4\x8dajen za vladarje Egipta, \xc4\x8deprav ni nobenega dokaza, da je vladal bolj severno od Beit Khallafa pri Abidu._NEWLINE_Medtem ko nekateri egiptologi jasno razlikujejo kralja Peribsena in njegovega naslednika Sehemiba, drugi trdijo da je kralj na za\xc4\x8detku svoje vladavine ime Hor-Sehemib spremenil v Set-Peribsen. Obstaja tudi mnenje, da sta Sehemib in Set Peribsen imeni, ki ju je isti vladar uporabljal vzporedno. Zaradi nasprotujo\xc4\x8dih si zgodovinskih dokazov nobena omenjena teorija ni dokon\xc4\x8dna._NEWLINE_Henri Gautier in Dietrich Wildung menita, da sta Peribsen in njegov predhodnik Sened ista oseba. Njuno mnenje temelji na zapisih faraona iz Ramzesovega obdobja, v katerih je omenjen samo Sened. Set-Peribsen je po njunem mnenju s\xc4\x8dasoma pozabljeno faraonovo ime. Napa\xc4\x8dnost te teorije dLe\xc5\xbee\xc4\x8de besedilookazujejo napisi v grobnici sve\xc4\x8denika \xc5\xa0erija v Sakari, v katerih sta isto\xc4\x8dasno omenjena oba vladarja. Napisi dokazujejo, da gre verjetno za dva razli\xc4\x8dna vladarja._NEWLINE_V strokovnih krogih obstaja tudi teorija, da je bil Peribsen vladar, ki se pod imenom Hod\xc5\xbeefa omenjen v Sakari in na Torinskem papirusu.\n_START_SECTION_\nStarej\xc5\xa1e raziskave\n_START_PARAGRAPH_\nDo 1970. let je bila med raziskovalci priljubljena teorija, da je Peribsen, podobno kot kasneje Ehnaton, te\xc5\xbeil k enobo\xc5\xa1tvu. Teorija je bila zasnovana na izkopavanjih in raziskavah egiptologov Percyja E. Newberrya in Jaroslava \xc4\x8cern\xc3\xbdja, ki sta v Peribsenovi naklonjenosti Setu videla mogo\xc4\x8de versko odpadni\xc5\xa1tvo._NEWLINE_V tistem \xc4\x8dasu \xc5\xa1e niso bili znani rezultati raziskav Kamna iz Palerma in pomembnih odtisov pe\xc4\x8datnikov, zato ni obstajala verodostojna razlaga Peribsenove izbire novega bo\xc5\xbeanstva. Po teh raziskavah je vloga Peribsena kot duhovnega predhodnika Ehnatona zbledela.\n_START_SECTION_\nNovej\xc5\xa1e raziskave\n_START_PARAGRAPH_\nOdtisi pe\xc4\x8datnikov in fragmenti posod iz Abida in Elefantine, ki so jih odkrili v 1970. letih, so zapolnli praznine v starej\xc5\xa1ih raziskavah. Na omenjenih artefaktih so ob Setu upodobljena tudi druga bo\xc5\xbeanstva, kar jasno ka\xc5\xbee na mnogobo\xc5\xa1tvo. Na dveh odtisih valjastih pe\xc4\x8datnikov sta nad kraljevim serekom upodobljena Set in Ra._NEWLINE_Egiptologi Wolfgang Helck, Nicolas Grimal in Barbara Bell so trdili, da je bila med vladavino Peribsenovega predhodnika Nine\xc4\x8derja v Egiptu ve\xc4\x8dletna su\xc5\xa1a, ki je imela velike posledice. To tezo podpirajo napisi na Kamnu iz Palerma, ki pravijo, da je bila gladina Nila ob koncu Nine\xc4\x8derjeve vladavine nevarno nizka._NEWLINE_Su\xc5\xa1a je po mnenju stokovnjakov povzro\xc4\x8dila krizo v preskrbi z vodo in \xc5\xbeivili, kar je spro\xc5\xbeilo nerede, ki bi lahko uni\xc4\x8dili Egip\xc4\x8dansko kraljestvo. Nine\xc4\x8derjevi nasledniki so se zato morda odlo\xc4\x8dili, da bodo zaradi la\xc5\xbejega upravljanja kraljestvo razdelili na dva dela. \xc4\x8ce je domneva to\xc4\x8dna, je Peribsen vladal v ju\xc5\xbenem (Gornjem) Egiptu, Sened pa v severnem (Spodnjem) Egiptu. Odkritja iz obdobja \xc5\xa0estindvajsete dinastije potrjujejo Seneda kot \xc2\xbbstra\xc5\xa1nega kralja Spodnjega Egipta\xc2\xab.\n_START_SECTION_\nPoliti\xc4\x8dne spremembe med Peribsenovo vladavino\n_START_PARAGRAPH_\nDelitev kraljestva je Peribsena prisilila, da je spremenil nekatere atribute svoje oblasti. Novim politi\xc4\x8dno-geografskim okoli\xc5\xa1\xc4\x8dinam je najprej prilagodil svoje ime in naslove. Ker so v Gornjem Egiptu zelo spo\xc5\xa1tovali bogova Seta in A\xc5\xa1a in ker je bil sam po poreklu iz gornjergiptovske province Kom Ombo, se je preimenoval v Set/A\xc5\xa1-Peribsena, kar dokazujejo spremembe na njegovem vladarskem sereku. Izbira imena in boga zavetnika je bila torej takti\xc4\x8dna odlo\xc4\x8ditev in politi\xc4\x8dna propaganda._NEWLINE_Peribsenova dr\xc5\xbeavna politika je imela velik vpliv na dr\xc5\xbeavno upravo. Pe\xc4\x8dati uradnikov iz Abida in Elefantine dokazujejo, da so se dr\xc5\xbeavni uslu\xc5\xbebenci imenovali \xc2\xbbupravniki juga\xc2\xab in \xc2\xbbvdani zaupniki kralja Gornjega Egipta\xc2\xab. Ker Peribsen v Spodnjem Egiptu ni imel nobenega vpliva, je svoje interese usmeril na \xc5\xa1irjenje kraljestva na jug preko meje pri Elefantini._NEWLINE_Pomembno upravno sredi\xc5\xa1\xc4\x8de je bilo kraljevo posestvo \xc2\xbbKne\xc5\xbeevina starih bark\xc2\xab, ki se zelo pogosto pojavlja na njegovih pe\xc4\x8datih. Pomembna Peribsenova uradnika sta bila Ini Ha in Nihebheneb. Tudi njuni imeni se pogosto pojavljata na pe\xc4\x8datih._NEWLINE_Nova prestolnica Gornjega Egipta je postal Kenubet (Za\xc4\x8ditnik Omba). Ime se pojavlja na majhnem \xc5\xa1tevilu artefaktov in je prikazano v neobi\xc4\x8dajnem okviru \xe2\x80\x93 kartu\xc5\xa1i, s katero je bila poudarjena pomembnost kraljeve prestolnice. Imena kraljevih posesti so se v tistem \xc4\x8dasu pisala v okviru z nazob\xc4\x8denim vzorcem, kar v tem primeru ne dr\xc5\xbei. Ime Kenubet se je kasneje napa\xc4\x8dno tolma\xc4\x8dilo kot Peribsenovo Horovo ime._NEWLINE_V Spodnjem Egiptu so v tem \xc4\x8dasu vladali kralji iz Memfisa. Zgleda da med Gornjim in Spodnjim Egiptom nikoli ni bilo ve\xc4\x8djih sporov niti rivalstva med kralji. Dokaz za to domnevo je podoba Peribsena na la\xc5\xbenih vratih v grobnici sve\xc4\x8denika \xc5\xa0erija, ki pokojnemu Senedu poklanja nagrobno stelo in kip._NEWLINE_V Peribsenovi grobnici v Abidu je napis, ki prikazuje kralja zmagovalca, ki sprejema davek s severa. Napis bi lahko pomenil, da je Peribsen osvojil sever in zdru\xc5\xbeil Egipt, vendar za to ni nobenega dokaza.\n_START_SECTION_\nDr\xc5\xbeavna religija\n_START_PARAGRAPH_\nNa artefaktih iz Abida in Elefantine so upodobjeni bogovi A\xc5\xa1, Ra, Bastet in Min. Kultno sredi\xc5\xa1\xc4\x8de boga A\xc5\xa1a je bilo v libijskih oazah, Bastet in Mina v A\xc5\xa1mimu in Seta v Kom Ombu. Boga Raja so \xc4\x8dastili v Heliopolu.\n_START_SECTION_\nPeribsenova odsotnost v kasnej\xc5\xa1ih seznamih faraonov\n_START_PARAGRAPH_\nV kasnej\xc5\xa1ih seznamih egip\xc4\x8danskih kraljev Peribsenovovega imena ni. Namesto njega se na seznamu kraljev iz Sakare in Torinskem kanonu pojavljajo imena Neferkara, Neferkasokara ih Hud\xc5\xbeefe._NEWLINE_Egiptologa Richard Wild in Wolfgang Helck domnevata, da se seznami faraonov iz Ramzesovega obdobja nana\xc5\xa1ajo samo na zgodovino memfi\xc5\xa1kih vladarjev, Peribsen pa ni vladal v Memfisu in je pokopan v Abidu. Povsem mogo\xc4\x8de je, da so memfi\xc5\xa1ki sve\xc4\x8deniki in pisarji, ki so zbirali zgodovinske podatke za Kamen iz Palerma, Peribsena zavestno izpustili, ker so samo vladarje iz Memfisa \xc5\xa1teli za polnopravne \xc4\x8dlane faraonskih rodbin._NEWLINE_Povezanost z bogom Setom je v kasnej\xc5\xa1i egip\xc4\x8danski zgodovini vzbujala deljena mnenja. Nekateri vladarji so ga prezirali in se odrekali faraonom, ki so mu bili blizu, drugi pa so ga spo\xc5\xa1tovali in jemali njegovo ime. Med slednje spadajo na primer Suteh (Trinajsta dinastija), Seti I. (Devetnajsta dinastija) in Setnat (Dvajseta dinastija)._NEWLINE_\xc5\xa0e vedno ni jasno ali zapisi gr\xc5\xa1ko-egip\xc4\x8danskega zgodovinarja Maneta omenjajo te vladarje, ker so imena pogr\xc4\x8dena in te\xc5\xbeko prepoznavna. Za obdobje Peribsenove vladavine Maneto omenja samo to, da je bila druga polovica vladavine druge dinastije \xc2\xbbte\xc5\xbeko obdobje Egipta\xc2\xab. Omemba se morda nana\xc5\xa1a na mogo\xc4\x8d razpad Egipta na dva dela po Nine\xc4\x8derjevi smrti, ker se je v kasnej\xc5\xa1i zgodovini na razdeljenost Egipta gledalo kot na znak kaosa in propadanja.\n_START_SECTION_\nDokumenti in arheolo\xc5\xa1ki dokazi\n_START_PARAGRAPH_\nIz Peribsenove grobnice v Abidu izvirata dve steli iz granita, na katerih so sereki s Peribsenovim imenom. Neravna in groba obdelava stel se znatno razlikuje od obi\xc4\x8dajnih nagrobnih stel prve dinastije. Tak\xc5\xa1na obdelava je bila morda namerna ali pa se v njej skriva neka neznana simbolika. Podoba Seta je bila kasneje skoraj povsem izbisana._NEWLINE_Iz Peribsenove grobnice so tudi kamnite posode iz zglajenega pe\xc5\xa1\xc4\x8denjaka, kremena in porfirita. Na ve\xc4\x8dini posod je samo kraljev serek. Na dveh posodah je nad simbolom Seta tudi simbol boga sonca Raja. Posode so ve\xc4\x8dinoma valjaste vaze in \xc4\x8da\xc5\xa1e._NEWLINE_Peribsenovo ime se najde tudi na pe\xc4\x8datih iz Abida in Elefantine. Eden od njih vsebuje prvi popoln stavek, pisan v egip\xc4\x8danskih hieroglifih. Stavek se glasi: \xc2\xbbZlati, zdru\xc5\xbeil obe dr\xc5\xbeavi za svojega sina, kralja Gornjega in Spodnjega Egipta, Peribsen\xc2\xab._NEWLINE_Najden je tudi valjast pe\xc4\x8datnik s Peribsenovim imenom. Dolg je 2 cm in izdelan iz zglajenega pe\xc5\xa1\xc4\x8denjaka. Peribsenovo ime je zapisano v kartu\xc5\xa1i, zato je predmet datiran v obdobje tretje dinastije. Nekateri strokovnjaki dvomijo v pristnost odkritja, ker ni dokumentirano. Na podobnem valjastem pe\xc4\x8datniku, izdelanem iz druga\xc4\x8dnega gradiva, je Peribsenovo ime brez kartu\xc5\xa1e in s polnim ceremonijalnim imenom._NEWLINE_V Djoserjevi piramidi v Sakari so med izkopavanji odkrili okoli 35.000 predmetov, med njimi najve\xc4\x8d kamnite posode iz ranih dinastij. Na nobenem predmetu ni bilo Peribsenovega imena._NEWLINE_Peribsena so v obdobju \xc4\x8cetrte dinastije \xc4\x8dastili v okviru kulta mrtvih vladarjev. Za to trditev obstajajo dokazi v Gizi in Sakari, v grobnicah sve\xc4\x8denikov \xc5\xa0erija in Inkefa, ki sta bila posve\xc4\x8dena kultu mrtvih. Peribsenovo ime so severno od Abida odkrili samo na teh lokacijah. Na la\xc5\xbenih vratih \xc5\xa0erijeve grobnice ni omenjen samo Peribsen, ampak tudi njegov predhodnik Sened. Obe imeni sta zapisani v kartu\xc5\xa1ah.\n_START_SECTION_\nGrobnica\n_START_PARAGRAPH_\nEnostavna Peribsenova grobnica je v Umm el-Qa'abu. Dolga je 16 in \xc5\xa1iroka 13 m in se zelo razlikuje od grobnic vladarjev Prve dinastije. Samostojna pogrebna soba, sezidana iz opeke, je obdana s hodnikom. Predsoba ima dve odprtini, skozi kateri je preko dveh vrst \xc5\xa1tirih sob dostop do pogrebne sobe. Pogrebna soba je dolga 7,3 in \xc5\xa1iroka 2,89 m. Grobnica je izropana. V njej so razen Peribsenovega pe\xc4\x8data odkrili kamnite vaze prej\xc5\xa1njih vladarjev iz Druge dinastije in \xc5\xa1tevilne odtise valjastega pe\xc4\x8datnika kralja Sehemiba, ki so povzro\xc4\x8dili dilemo, ali sta Peribsen in Sehemib ista oseba. Med prvim arheolo\xc5\xa1kim izkopavanjem je Emil Amelino na\xc5\xa1el tudi \xc5\xa1tevilne kamnite in bakrene posode._NEWLINE_Pred grobnico sta stali steli z vladarjevim imenom. Ena od njiju je ohranjena in je razstavljena v Britanskem muzeju. H grobnici je spadal tudi prostor za obrede kulta mrtvih, ki je meril 108\xc3\x9755 m. Ograjen je bil z masivnim zidom iz opeke in blata. V njem je bilo nekaj manj\xc5\xa1ih zgradb. Zidovi so bili debeli 1,5 metra in so bili najdebelej\xc5\xa1i, kar so jih odkrili v tak\xc5\xa1nih zgradbah. V obzidju je bilo troje vrat: severna, ju\xc5\xbena in vzhodna. Severna in ju\xc5\xbena vrata so imela dodatne zgradbe. Na jugovzhodu je bila kapela s tremi prostori velikosti 12,3\xc3\x979,5 m. Za vladarje Prve dinastije je bilo zna\xc4\x8dilno, da so bili okoli kraljeve grobnice vzporedni grobovi. Za Peribsena to pravilo ne velja, kar ka\xc5\xbee, da so obi\xc4\x8daj opustili."